Predkladacia  správa

	Uzneseniami vlády Slovenskej republiky č. 76 z 26. januára 2005 k návrhu opatrení na zefektívnenie zverejňovania údajov v Obchodnom vestníku, č. 636 z 24. augusta 2005 ku koncepcii štátnej bytovej politiky do roku 2010, č. 1039 z 21. decembra 2005 k návrhu Plánu legislatívnych úloh vlády SR na rok 2006, č. 289        z 20. apríla 2005 k doplňujúcej informácii pre Národnú radu SR k Zmluve o Ústave pre Európu a č. 858 z 26. októbra 2005 k návrhu na zmenu uznesenia vlády SR č. 1120 z 24. novembra 2004 k návrhu mechanizmu pri tvorbe stanovísk k legislatívnym návrhom Európskej komisie v podmienkach SR boli v bodoch B.1, B.2 a B.5 uznesenia vlády Slovenskej republiky č. 76 z 26. januára 2005, B.5 uznesenia vlády Slovenskej republiky č. 636 z 24. augusta 2005, č. 1039 z 21. decembra 2005 k návrhu Plánu legislatívnych úloh vlády SR na rok 2006, B.2 uznesenia vlády Slovenskej republiky č. 289 z 20. apríla 2005, B.1 uznesenia vlády Slovenskej republiky a A.1 uznesenia vlády Slovenskej republiky č. 858 z 26. októbra 2005 podpredsedovi vlády SR a ministrovi spravodlivosti SR uložené úlohy týkajúce sa zefektívnenia zverejňovania údajov v Obchodnom vestníku, koncepcii štátnej bytovej politiky do roku 2010, priebežného zabezpečenia plnenia úloh vyplývajúcich z Plánu legislatívnych úloh vlády SR na rok 2006, vypracovania analýzy ústavnoprávnych dôsledkov uzavretia Zmluvy o Ústave pre Európu, a predloženia návrhu zákona        o spolupráci medzi Národnou radou SR a vládou SR, týkajúceho sa návrhov právne záväzných aktov Európskych spoločenstiev a Európskej únie.

V súlade so schválenými opatreniami na zefektívnenie zverejňovania údajov              v Obchodnom vestníku bol podpredseda vlády SR a minister spravodlivosti SR poverený v bode B.1 vypracovať a predložiť na rokovanie vlády návrh zákona, ktorým sa mení a dopĺňa zákon č. 34/2002 Z. z. o nadáciách a o zmene Občianskeho zákonníka v znení neskorších predpisov, v bode B.2 vypracovať a predložiť na rokovanie vlády návrh zákona, ktorým sa mení a dopĺňa zákon č. 213/1997 Z. z.       o neziskových organizáciách poskytujúcich všeobecne prospešné služby v znení zákona č. 35/2002 Z. z., a v bode B.5 vypracovať a predložiť na rokovanie vlády návrh zákona, ktorým sa mení a dopĺňa zákon č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z.    v znení zákona č. 34/2002 Z. z. do 31. júla 2005. 

Vzhľadom na vecnú nadväznosť uvedených právnych noriem (zákon č. 34/2002 Z. z. o nadáciách a o zmene Občianskeho zákonníka v znení neskorších predpisov, zákon č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z. a zákon č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení zákona č. 34/2002 Z. z.), ktorých sa mali zmeny v súvislosti so schválenými opatreniami na zefektívnenie zverejňovania údajov v Obchodnom vestníku týkať, bolo žiaduce predkladať návrhy zmien a doplnení týchto zákonov súčasne. 

Keďže návrhy noviel niektorých z uvedených právnych noriem boli ešte koncom roka v štádiu prerokovávania s inými rezortmi (najmä návrh novely zákona  č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z. bol v rozpracovaní s ministerstvom zdravotníctva), ktoré predložili nové podnety, bolo splnenie úloh podľa bodov B.1, B.2 a B.5 z uznesenia vlády Slovenskej republiky č. 76 z 26. januára 2005 podpredsedovi vlády SR a ministrovi spravodlivosti SR prolongované na termín      28. februára 2006. 

V súlade so schválenou koncepciou štátnej bytovej politiky do roku 2010 bol podpredseda vlády SR a minister spravodlivosti SR poverený v bode B.5 predložiť na rokovanie vlády v spolupráci s ministrom výstavby a regionálneho rozvoja návrh novely Občianskeho zákonníka, ktorou sa upravia podmienky poskytovania bytových náhrad do 31. decembra 2005. Vzhľadom na skutočnosť, že splnenie uvedenej úlohy si vyžiada legislatívne zmeny v Občianskom zákonníku a nami pripravovaným návrhom zákona o poistnej zmluve a o zmene a doplnení niektorých zákonov sa bude meniť Občiansky zákonník v článku II., je účelnejšie predkladať obe pripravované rozporacované úlohy súčasne, aby sa zabránilo početným čiastkovým novelizáciam Občianskeho zákonníka.

V súlade s potrebou upraviť novým spôsobom disciplinárne konanie                  a disciplinárnu zodpovednosť prokurátorov obdobne, ako je to upravené u sudcov bol podpredseda vlády SR a minister spravodlivosti SR poverený úlohou č. 4 v mesiaci február z Plánu legislatívnych úloh vlády SR na rok 2006, vyplývajúcou z uznesenia  vlády  SR  č. 1039 z 21. decembra 2005, predložiť na rokovanie vlády návrh zákona, ktorým sa mení a dopĺňa zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov. 

V súlade s potrebou zosúladenia zákona s novým Trestným zákonom, úpravy inštitútu odpisu trestov a potreby zapracovania rozhodnutia Rady o výmene informácií obsiahnutých v registri trestov medzi členskými štátmi EÚ bol podpredseda vlády SR a minister spravodlivosti SR poverený úlohou č. 5 v mesiaci február z Plánu legislatívnych úloh vlády SR na rok 2006, vyplývajúcou z uznesenia vlády SR č. 1039 z 21. decembra 2005, predložiť na rokovanie vlády návrh zákona, ktorým sa mení dopĺňa zákon č. 311/1999 Z. z. o registri trestov v znení neskorších predpisov            a o zmene a doplnení niektorých zákonov.

V súlade s potrebou upraviť vzťah prokuratúry a výkonnej moci a upraviť ustanovenia, ktorých zmenu si vyžiadala aplikačná prax bol podpredseda vlády SR a minister spravodlivosti SR poverený úlohou č. 6 v mesiaci február z Plánu legislatívnych úloh vlády SR na rok 2006, vyplývajúcou z uznesenia vlády SR č. 1039 z 21. decembra 2005, predložiť na rokovanie vlády návrh zákona, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov. 

Ministerstvo spravodlivosti spolupracovalo pri príprave citovaných právnych predpisov s Generálnou prokuratúrou Slovenskej republiky. 

	Vzhľadom na prijatie ústavného zákona č. 82/2006 Z. z. o skrátení volebného obdobia Národnej rady Slovenskej republiky a k vyhlásenému termínu predčasných volieb do Národnej rady Slovenskej republiky na 17. júna 2006, nie je reálne ukončenie legislatívneho procesu tvorby horeuvedených zákonov a teda nie je možné uvedené body uznesení vlády Slovenskej republiky splniť.

V súlade so schválením doplňujúcej informácie pre Národnú radu SR               k Zmluve o Ústave pre Európu bol podpredseda vlády SR a minister spravodlivosti SR poverený v bode B.2 v spolupráci s podpredsedom vlády pre európsku integráciu, ľudské práva a menšiny a ministrom zahraničných vecí vypracovať analýzu ústavnoprávnych dôsledkov uzavretia Zmluvy o Ústave pre Európu.

S prihliadnutím na vnútroštátne (prebiehajúce konanie pred Ústavným súdom SR vo veci schvaľovania ústavnej zmluvy, hibernácia normotvornej aktivity), ako aj komunitárne (reflexia ďalšieho postupu členských štátov) okolnosti ratifikácie ústavnej zmluvy, nie je príprava takejto analýzy v tomto čase a za daných okolností potrebná, ani účelná. 

V súlade s návrhom na zmenu uznesenia vlády SR č. 1120 z 24. novembra 2004 k návrhu mechanizmu pri tvorbe stanovísk k legislatívnym návrhom Európskej komisie v podmienkach SR bol podpredseda vlády SR a minister spravodlivosti SR poverený v bode A.1 v spolupráci s podpredsedom vlády pre európsku integráciu, ľudské práva a menšiny a ministrom zahraničných vecí predložiť návrh zákona           o spolupráci medzi Národnou radou SR a vládou SR, týkajúci sa návrhov právne záväzných aktov Európskych spoločenstiev a Európskej únie.

Úloha je totožná s úlohou podľa uznesenia vlády SR č. 858 z 26. 10. 2005 navrhnutou na zrušenie pod bodom A.2., ktorá bola zrušená uznesením vlády SR     č. 279 zo dňa 29. 3. 2006.

Materiál nemá finančný, ekonomický, environmentálny vplyv ani vplyv na zamestnanosť, a preto sa táto doložka nevyhotovuje.

Návrh nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.

Vyhlásenie o bezrozpornosti

Návrh na zrušenie úloh vyplývajúcich z uznesení vlády Slovenskej republiky pre ministerku spravodlivosti sa predkladá s rozporom. 
Zásadná pripomienka Ministerstvo výstavby a regionálneho rozvoja Slovenskej republiky k zrušeniu úlohy B.5, vyplývajúceho pre podpredsedu vlády SR a ministra spravodlivosti z uznesenia vlády SR č. 636 z 24. augusta 2005, nebola akceptovaná. Rozpor nebol odstránený ani na rokovaní ministrov.